Charles, etc., savoir faisons à touz presens et avenir, de la partie de Perrin Chantepinot, clerc nez d’Auxerre, à nous avoir esté exposé comme le jour de l’Apparition de Notre-Seigneur dernièrement passée, Guillaume Patée, lors nostre chastelain de nostre chastel d’Aucerre, lui eust dit que les genz de l’eglise de ycelle ville avoient fait et faisoient souvente fois par nuit en ladite ville plusieurs excès et maléfices, ou contempt et vitupère de nous et de nos officiers audit lieu, et amoindrissement de nostre justice, et avec ce avoient batu par nuit aucun de noz sergenz, et que en aidant à garder nostre droit et conforter justice, il voulsist estre celle nuit avecques mondit chastelain et nos autres officiers et sergenz du guet d’icelle ville pour résister ausdictes genz d’eglise ou cas qu’ils vouldroient faire aucune force ou oultrage en ycelle; lequel Perrin lui accorda de y aler quant temps seroit, et par ledit chastellain lui seroit mandé. Lequel chastellain environ heure de souper, ledit jour, manda audit exposant par son varlet qu’il alast à lui et qu’il estoit heure, et lors parti et ala à lui et le trouva accompaignié d’aucuns noz sergenz dudit guet, et environ heure de cuevre-feu en alant parmi la ville virent un desdictes genz d’eglise, appellé Jehan Richesse, prestre curé de Varsy, qui venoit de la ville, et avoit en sa compaignie un varlet portant une torche: et lors cuidant que ce feust de ceulz qui avoient batu, comme dit est, aulcun de nosdiz sergenz ala avecques ledit lors chastellain et lesdiz sergenz, et vint le premier oster la torche au varlet dudit curé de Varsy, et féry ycellui curé un cop en la teste, du plat de son coustel, et adonc vint un desdiz sergenz de la compaignie dudit chastellain qui assailli ycellui prestre, et le bati tellement, que mort s’en ensui assez tost après en sa personne, pour lequel cas il doubte rigueur de justice et s’est absentez du pais, où il est à grand meschief et povreté et en grant aventure de sa personne, si comme il dit. Et nous suppliant humblement que sur celui vueillons pourveoir de remède piteable. Pourquoy nous, ces choses considérées, et mesmement qu’il ne le fist pas de fait appensé ne à sa promocion, ne pour hayne ou malvueillance qu’il eust audit curé, ne en entencion de tuer lui ne aucuns, fors seulement pour aider à garder le droit de nous et de nostre justice, comme dit est; et aussi que nostre Saint Père le pape l’en a absolz et baillié pénitence solutoire, et pour contemplacion d’aucuns noz officiers qui sur ce nous ont humblement supplié et requis, et que onques mais ne fu repris d’aucun autre villain cas ou reproche, audit Perrin. Chantepinot avons remis quicté et pardonné et par ces présentes de nostre auctorité royal, plaine puissance et grâce espécial, quictons, remettons et pardonnons tout ledit fait, avec touz appeaulx et bans qui s’en sont ou pevent estre ensuiz pour occasion d’icellui lesquelx nous mettons du tout au néant, et toute la peine, offensse et amende corporelle criminelle et civile en quoy il puet estre encouru envers nous, et mettons et restituons à sa bonne fame et renommée, au pais, et à ses biens non confisquez; en imposant sur ce silence perpétuel à notre procureur, satisfaction civile faicte à partie avant toute euvre. Pourveu toutevoies que le dessuz dit Perrin sera tenu de faire un pélerinage à Saint-Ladre d’Avallon, tout de pié, dedans un an. Si donnons en mandement par ces présentes au bailli de Sens et d’Aucerre, et à touz noz autres justiciers et officiers présens et à venir ou à leurs lieutenans, et à chascun d’eulx, si comme à lui appartiendra, que ledit Perrin Chantepinot facent et lessent joir et user plainement de nostre présente grâce, rémission et pardon; etc. Donné à Cabastin, ou mois d’avril l’an de grace M. CCC. IIIIXX et VII, et de nostre règne le second. Par le roy, à la relacion du conseil, Signé, Gontier.